ສຸກ​ສັນ​ປີ​ໃໝ່ - ​ວົງ​ດົນຕີ ມິດຕະພາບ
ປີໃຫມ່...ອາຍຸ ຂໍໃຫ້ ຍືນແກ່ເຖົ້າ ເຫັນເຫຼົ່າມວນຫຼານເຫຼນ ວັນນະ ຂໍໃຫ້ ສີໂສມງາມ ດັ່ງມະນີຄຸນລໍ້າ ສຸຂະ ຂໍໃຫ້ ສຸກຂີຫມັ້ນ ຊີວາວັນເຮືອງເດັ່ນ ພະລະ ຂໍໃຫ້ ແຂງແກ່ນກ້າ ທຽບແຮງຊ້າງຫມື່ນໂຕ ແທ້ເນີ !
ສະບາຍດີທ່ານຜູ້ຟັງທຸກໆທ່ານ ວັນນະສອນຫວັງວ່າທ່ານຜູ້ຟັງຄົງຈະສະບາຍດີ ແລະມ່ວນຊື່ນໃນການສະຫຼອງປີໃໝ່ມາແດ່ແລ້ວ ເພງທີ່ທ່ານຫາກໍໄດ້ຟັງຈົບລົງໄປນັ້ນ ແມ່ນເພງຈັງຫວະລຳວົງ ເພງ  ຂອງວົງ ວົງດົນຕີລາວຈາກ ປະເທດຝຣັ່ງ ວັນນະສອນຄິດວ່າ ມາຣອດມື້ນີ້ ບາງທ່ານຄົງ ໄດ້ຟ້ອນລຳວົງມ່ວນຊື່ນ ໃນເທດສະການປີໃໝ່ ທີ່ຄົນລາວນິຍົມເອີ້ນກັນວ່າ ບຸນເດືອນຫ້າ ຫຼືບຸນຫົດນ້ຳ ນັ້ນໄປ ແດ່ແລ້ວ ເຮົາບາງຄົນອາດຄິດເຖິງຄວາມໝາຍຂອງການຫົດນໍ້າຢູ່ຕິເໜາະ ວ່າມັນ ໝາຍເຖິງການສະສາງລ້າງສວ່າຍສິ່ງຊົ່ວຮ້າຍ ໝົ່ນໝອງໃຫ້ໄປກັບປີເກົ່າ ແລະຮັບ ເອົາແຕ່ສິ່ງທີ່ດີງາມ ສົດໃສ ສວຍງາມແລະລາບຍົດ ສັນລະເສີນທີ່ປີໃໝ່ ປີຈໍຈະນຳ ມາໃຫ້ພວກເຮົາຊາວລາວທຸກຖ້ວນໜ້າ ໃນຍາມປີໃໝ່ນີ້ ການສົ່ງ ສຄສ ຫາກັນ ແມ່ນລວດເລວທັນໃຈ ໄວວາ ແບບວ່າ ຫລັບຕາ ລົງກໍສົ່ງໄປຮອດກັນແລ້ວ ປະຢັດຄ່າໄປສະນີໄປເລີຍ ເພາະສົ່ງທາງ ອີເລັກໂທຣນິກ ບໍ່ວ່າຈະເປັນເຟສບຸກ ທວິດເຕີ້ ໄລນ໌ ຫຼື ອິນສເຕີກຣາມ ກໍໄດ້ທັງນັ້ນ ຂໍຂອບໃຈທ່ານ ຜູ້ຟັງທີ່ຄອຍເປັນແຮງໃຈ ສະນັບສະໜຸນສົ່ງເສີມ ວີໂອເອ ມາໂດຍຕະຫຼອດ ເອົາ…ເຮົາ ມາຕໍ່ເພງປີໃໝ່ ອີກຕື່ມເພງນຶ່ງ ເພາະຈະໄດ້ຟ້ອນລຳວົງກັນຕື່ມ ແບບບໍ່ໄດ້ເຊົາເລີຍ ເພງນີ້ ບໍ່ສູ້ຈະໄດ້ຍິນເທົ່າໃດ ແຕ່ວ່າ  ໄດ້ຮ້ອງເພງ  ນີ້ ໄດ້ຢ່າງລະອຽດ ເພາະໄດ້ບັນລະຍາຍເຖິງວິທີກຳ ທັງການຂົບງັນຕ່າງໆ ທີ່ີຊາວລາວຈັດສະຫຼອງໃນວັນສົງການ ແລະສິ່ງທີ່ຂາດບໍ່ໄດ້ນັ້ນ ກໍຄືພິທີກຳທາງສາສະໜາ ຕັກບາດຢາດນ້ຳ ສົງພະພຸດທະຮູບຕາມວັດວາອາຮາມ ຫົດສົງທັງພະສົງສຳມະເນນ ແລະໄປຂໍສົມມາຄາລະວະຕໍ່ພໍ່ແມ່ ຜູ້ເຖົ້າຜູ້ແກ່ ເພື່ອຂໍໂທດຂໍໂພຍ ແລະຮັບຄຳອວຍພອນຈາກພວກເພິ່ນ ພ້ອມນີ້ ພວກລູກໆ ຕ່າງກໍພາກັນນຳຂອງທີ່ລະລຶກ ຂອງຕ້ອນຂອງຝາກຕິດໄມ້ຕິດມື ນຳໄປກາບຄາລະວະພວກເພິ່ນດ້ວຍ ເອົາ…ອອກມາຟ້ອນລຳວົງ ກັນຕໍ່ກັບເພງ ຂອງ ກ່ອນຈາກກັນໄປໃນວັນປີໃໝ່ ພສ 2561 ນີ້ ວັນນສອນ ຂໍຕາງໜ້າໃຫ້ຄະນະຈັດທຳ ວິທະຍຸ ວີໂອເອ ທຸກຄົນ ອວຍພອນແກ່ທ່ານຜູ້ຟັງ ຈົ່ງປະສົບແຕ່ຄວາມຜາສຸກ ຈະເລີນ ຮຸ່ງເຮືອງ ເບີກບານມ່ວນຊື່ນ ທັງລາບຍົດ, ສັນລະເສີນ, ເງິນຄຳໄຫຼມາເທມາ ແລະສຳ ຄັນສຸດ ກໍຄືການມີສຸກຂະພາບແຂງແຮງ ເພື່ອທີ່ຈະໄດ້ຮັບຟັງວີໂອເອ ໄປນານໆ ຕະຫຼອດການ ແລະຂໍປິດທ້າຍລາຍການລົງດ້ວຍເພງຫວານໆ ທີ່ທຸກຄົນຊາບດີແລ້ວວ່າ ປີໃໝ່ທຸກໆເທື່ອວີໂອເອ ຈະເປີດເພງນີ້ ພາດບໍ່ໄດ້ເດັດຂາດ ເປັນເພງຄູ່ ທີ່ສິນລະປິນ ທັງສອງ  ຂັບຮ້ອງ ເປັນເພງຫວານຊຶ້ງ ແລະຂໍໃຫ້ທຸກໆທ່ານຈົ່ງ ນອນຫລັບ ສະບາຍໄປກັບເພງນີ້  ສະບາຍດີປີໃໝ່ ຄະນະວີໂອເອພາກພາສາລາວ ຂໍສົ່ງພອນປີໃໝ່ ປະພັນໂດຍ ທ່ານບຸນຜົງ ພົມທະວົງ ມາຝາກແດ່ທ່ານຜູ້ຟັງທຸກຖ້ວນໜ້າ